Kotleba, Marian, poslanec NR SR (2020-12-08):
Vážený pán podpredseda Národnej rady, vážený pán minister, vážené kolegynky, kolegovia, tu už bolo naozaj povedané skoro všetko alebo možno úplne všetko k tomuto návrhu rozpočtu, a preto ja by som len také tri možno myšlienky chcel z tohto miesta nahlas povedať v tejto sále, v ktorej je možno 30 poslancov, ani to nie, 25 a koaličných možno 5. V prvom rade musím povedať, že ak je pán premiér Matovič spokojný s tým, že všetci jeho poslanci počas rokovania o zákone roka o štátnom rozpočte odišli z rokovacej sály parlamentu, tak ja mu na to môžem povedať iba jedno jediné. Pán Matovič, ak je toto vaša pracovná metóda, ak je toto váš postoj ku parlamentnej demokracii, tak ja vám len želám, aby všetci títo poslanci odišli z parlamentu, ale navždy. Ale navždy. Pretože štátny rozpočet je rokovanie o tom, ako budú najbližšie tri roky žiť ľudia. Ako budú najbližšie tri roky žiť na Slovensku ľudia, ktoré, žiaľ, máte vy v rukách ako vláda a vy ako premiér, pán Matovič. A keď vaši poslanci doslova ušli z tohto pléna, tak nech sa sem nevracajú a odíďte aj vy z pozície premiéra Slovenskej republiky. Myslím, že by to celý národ privítal a privítali by to možno aj v prezidentskom paláci a možno aj v celej Európe. Tento rozpočet prináša takú obrovskú alebo projektuje takú obrovskú zadlženosť, že naozaj nebude mať význam ten dlh už potom vôbec splácať. Nebude to mať význam. Počuli sme tu o tých dvoch verziách pesimistické a optimistické, optimistická ráta s celkovým zvýšením dlhu na nejakých 60 mld. eur, pesimistická na nejakých 72 mld. eur. V každom prípade ide o čísla, kedy už nebude mať zmysel splácať dlh Slovenskej republiky. Náklady na dlhovú službu budú tak vysoké, že bude ich možné porovnávať s tým, koľko štát, koľko vláda dá na služby pre svojich vlastných občanov. A ja vám, pán Matovič, preto chcem povedať druhý odkaz z tohto miesta. V národe to vrie, v národe to vrie, to, čo robíte, stupňuje bod varu v národe. A preto, pán premiér, vy ani neskúšajte dávať pokuty majiteľom fitnescentier a reštaurácií, ktorí dnes v zúfalej situácii otvorili svoje prevádzky. Ani to naozaj neskúšajte. Pretože ak to spravíte, pán minister, tuná vám to hovorím do očí, ak to spravíte, odpor národa voči vám sa zmení zo symbolického na skutočný. A verte mi, že to nebudete chcieť zažiť. Tí ľudia nemajú čo stratiť, pripravili ste ich svojimi opatreniami o prácu, pripravili ste živiteľov rodín o výplaty. Kopec ľudí ste vyhnali na ulicu. Namiesto reálnej pomoci dostali sľuby, namiesto reálnej pomoci dostali vyhrážky a namiesto reálnej pomoci dostali pokuty. Hovorím to ešte raz, pán premiér, a hovorím to aj vám, pán minister, neskúšajte dnes pokutovať fitnescentrá, reštaurácie, ktoré otvorili svoje prevádzky, lebo dopadnete veľmi zle. A vzhľadom na obrovský dlh rozpočtu, možno posledný odkaz ľuďom, táto vláda, žiaľ, na prekvapenie mnohých a možno ani tak úplne celkom nie, ale posudzujme podľa činov, slúži viac bankám ako ľuďom, viac bankám ako občanom. Ľuďom vláda zobrala, čo sa dalo. Bankám dala, čo sa dalo, to, čo zobrala ľuďom, dala bankám. Projektovaný dlh je tak obrovský, že moc bánk na Slovensku ešte vzrastie. Dlh bude tak obrovský, že ho nebude mať význam splácať. Takže posledný odkaz ľuďom, ak vás táto doba, tieto opatrenia, táto vláda donútila zobrať si ďalšie úvery, zadlžiť sa aj proti svojej vôli, zvážte, či je potrebné tieto úvery splácať, a zvážte, či je potrebné si nechávať peniaze na účtoch v bankách. Keď si totiž ľudia začnú z bánk svoje peniaze vyberať, potom tie banky pochopia, že národ sa jednoducho bankám nepodvolí, a to napriek tomu, že celkom ovládli túto protinárodnú a protislovenskú vládu. Pán minister, ja si uvedomujem, že na niektoré veci máte ako minister iný názor ako premiér Matovič, ale nestačí si len pofrflať do vankúša a pri pive a povedať svoj názor, keď nakoniec aj tak rozhodne psychopat. Lebo potom vy všetci budete mať na rukách zodpovednosť za to, kam Slovensko pôjde, zodpovednosť za to, kam tí ľudia zúfalí z vašich opatrení svoju zúfalosť nasmerujú. Svoj oprávnený hnev, svoj strach o rodiny, o budúcnosť, o živobytie, lebo toto všetko ste priniesli do ich života. Oni vidia, že v iných krajinách sa to proste dá, tie vlády to vedia manažovať, a tu cítia zo dňa na deň väčší strach, väčšie vydieranie, väčšie pokuty a jednoducho takto sa predsa vláda k ľuďom nemôže správať. A Matovič im potom povie, že tí, ktorí dnes v zúfalej situácii otvoria svoje prevádzky, sú anarchisti?! Toto povie premiér občanom svojho štátu, ktorí platia dane, snažia sa poctivo živiť, nekradnú, nerozkrádajú DPH-čku. Toto im povie premiér, že sú anarchisti?! Pán minister, máte tú možnosť, choďte za Matovičom, povedzte mu, že kým sa dá, nech zatiahne ručnú brzdu, lebo to so Slovenskom nedopadne dobre. Ďakujem pekne.